Natronsjøen

Natronsjøen  er en grunn (i snitt cirka  dyp) endorheisk sodasjø med høy pH . Innsjøen ligger i hovedsak i det nordlige Tanzania, men en ørliten del av den strekker seg også over grensen til Kenya. Området der innsjøen ligger tilhører den østre Riftdalen og er et av Afrikas viktigste hekkeområder for flamingoer. Sør for innsjøen troner vulkanen Ol Doinyo Lengai. Internasjonalt har Natronsjøen status som både Ramsarområde og IBA-område, men innsjøen mangler nasjonal beskyttelse.

Temperaturen rundt Natronsjøen er ofte over 40 °C, men den kan av og til nå opp i 60 °C, noe svært få arter tåler. Natronsjøen får i hovedsak tilsig fra den sørlige Ewaso Ng'iroelva. Innsjøen varierer mye i størrelse på grunn av tørketiden. Etter hvert som vannstanden synker med tørken, øker saliniteten i vannet, og med dét øker også produksjonen av halofile mikroorganismer, som blågrønnbakterier. Dette er primærnæring for de høyt spesialiserte filteretende flamingoene. Dvergflamingoen (Phoeniconaias minor) har denne innsjøen som et av sine primære hekkeområder, og kan opptre her i horder på én million individer. Det skjedde blant annet i 1957.

Den største trusselen mot Natronsjøen som habitat for hekkende fugler er planer om å åpne opp for gruvedrift etter de rike mineralforekomstene der. I så måte ledet BirdLife International i 2007–2009, med støtte fra Lake Natron Consultative Group (en koalisjon av 56 institusjoner), en kampanje mot storskala gruvedrift der etter mineraler, som endte med suksess. De viktige hekkeområdene regnes imidlertid ikke som sikret for framtiden, så det er fortsatt stort fokus på hva lokale myndigheter gjør framover.

 Referanser 
del Hoyo, J. (2016). Flamingos (Phoenicopteridae). In: del Hoyo, J., Elliott, A., Sargatal, J., Christie, D.A. & de Juana, E. (eds.). Handbook of the Birds of the World Alive. Lynx Edicions, Barcelona. Besøkt 2016-04-09

Lake Natron, Tanzania/Kenya. elevationmap.net.  Besøkt 2016-04-09

Zoltan Waliczky (13 Oct 2016). Irreplaceable - Lake Natron, Tanzania. BirdLife International. Besøkt 2016-10-23

 Eksterne lenker 


Kategori:Endorheiske innsjøer
Kategori:Innsjøer i Kenya
Kategori:Innsjøer i Tanzania
Kategori:Riftdalen